Pain cara pane,
pain ca om om wet ne macan' pane,
wara ma' na co ma' co ac capijacon Iri' Jam,
ac je na wixicon.
Wara pe ho' non Iri' Jam.
Iri' Jam na quem.
Wara pe ho' non Iri' Jam pain cara pane,
pain ca om om wet ne macan' pane.
Wirico co quep quep pi' pin nain oro carawa pane quem.
Om ca ma' camain' ne oro carawa ca om quep ca.
Wirico co to' e' napari'.
Mi' napari' pain ca e' cara wa.
Ca e' nucun ca to' e' napari' ca',
ac naran na,
toha mi' napari' pain ximixi'.
Ma' ta querec pin' hwein oro ca iri'o' wa con Iri' Jam ta napari'.
Pain ca ac naran ca ma',
toha mi' nonon oro wari' co ac ca to cacain ca jitacat nein xim pain ca om howa cocon Iri' Jam ma',
co taramaxicon ne nonon Caxicon Jam.
An hwet mi' nonon con Iri' Jam co iri'o'.
Om ca to' quiji' pin ac con Iri' Jam Caxicon Jam ta.
Ma' ac ca na wari' pane.
João na wixicon.
Ma' na ca taramaja wa ca mi' con Iri' Jam.
Ca' na ca tomi' con Iri' Jam pain ca mi' con pain ca taramaja nucun pane:
Tomi' hwet roron oro wari' ma',
tomi' hwet mi' roron con co ma' co ac Iri' Naran cwa'.
Ma' ta howa howa pi' pin cocon ta na ca tomi' con ma'.
Om ca João ca co ac iri' naran.
Maqui' e' na pain ca tomi' hwet mi' cocon con co ac iri' naran oro wari'.
Co ac iri' naran ma',
hwet hwet xam' napari' pain ca wari' nexi'.
Toha mi' napari' pain ximixi' ca'.
Co ac iri' naran ma',
pe paxi' nain macan' pane.
Wirico co win mu ca Iri' Jam pain ca quep qui' cain macan' cocon oro wari' pane,
ane om querec pin' cocon oro wari' ne.
Pe paxi' nain macaracon,
ane om tomi' querec te cocon oro win ma' ca ne.
Oro wari' co tomi' querec te nonon ma' iri nana ne,
co howa nonon ma',
mi' tata pain ca mana panxica Iri' Jam pin caca.
Om ca to' mana panxica Iri' Jam tococwa cocon oro hwanana nucucun.
Om ca to' mana panxica Iri' Jam tococwa cocon cote caca cacam jicocon pain ca ma' xirapari' pije' na cacama.
Om ca to' mana panxica Iri' Jam tococwa cocon cote caca pain ca wanxi' tococwa quem.
Wirico Iri' Jam pan na co mi' nonon pain ca mana panxica pin caca ma'.
Wari' pin na co ma' co capijacon Iri' Jam na wixicon.
Pe ho' napari' pane.
Querec pin' urun pain ca awi tamana nucun pain ca hwara' opa nucun pain ca Iri' Jam nucun.
Xi Iri' Panxica Iri' Jam ara ca ta.
Om ca noc capari',
xiram pa' tamana napari'.
Tomi' iri'o' e' na.
Tomi' hwet nonon oro wari' João pane,
tomi' hwet mi' nonon con co ma' co capijacon Iri' Jam na wixicon.
Ca' na ca tomi' cocon pane:
Wirico co tomi' hwet xuhu' pane.
Tomi' ca' inuhu' pane:
Wara maqui' ina.
Maqui' ta' pa'ao' na xucun co hwara' opa tiquin' ca' napa'.
Xi om ne ca wara ma' ara ca pain ca om pan' querec ta' pane na ca tomi' tococwa ma'.
Om ca noc camain' capari'.
Xiram pa' xiram pa' pi' pin napari'.
Xiram pa' ho' xiram pa' ho' napari'.
Moisés cara pane,
tomi' hwet napari' pain oro ca tomi' ha' je capari' Iri' Jam.
Jeju Cristo ma' iri na ne,
an hwet mi' napari' pain ca xiram pa' capari' Iri' Jam.
Mi' napari' pain ca querec pin' xin oro ca iri'o' wa con Iri' Jam quem.
Om na wari' co querec non Iri' Jam.
Om ca querec camain' tocwa.
Xica' pe na iri' Panxica co an hwet mi' napari' con Cote ca.
Xi jao jao ma' ara con ta.
Iri' Jam pan na ta.